Sewwieq ta' mutur jsofri ġrieħi gravi wara ħabta ma' karozza oħra Raġel ta' 60 sena mill-Ungerija, kellu jittieħed l-Isptar Mater Dei wara inċident tat traffiku, f'Tas-Sliema. Illum, għall-11:10 a.m, il-Pulizija ntalbet għall-għajnuna fi Triq it-Torri. Il-Pulizija tad-Distrett marru mill-ewwel fuq il-post u minn investigazzjonijiet preliminari li saru rriżulta li kienet seħħet ħabta bejn karozza Peugeot 308 misjuqa minn raġel ta' 57 sena, residenti l-Gżira u mutur Niu misjuq mir-raġel ta' 60 sena. Is-sewwieq tal-mutur ingħata l-ewwel għajnuna minn tim mediku u ttieħed b'ambulanza l-isptar. Hu ġie ċċertifikat li weġġa' gravi. L-investigazzjonijiet tal-Pulizija tad-Distrett għadhom għaddejjin.